  Майя Бывальцева 21-тӥ тулыспалэ Ижкарын элькун Герд лыдӟонъёсын Кузебай Герд нимо йӧскалык премилэсь 2018-тӥ ар понна лауреатъёссэ пусйизы. Данъетэз Удмуртиысь калык суредась Семён Виноградов но Грак ёросысь депутатъёслэн кенешсылэн тӧроез Михаил Крестьянинов басьтӥзы. Кузебай Герд нимо йӧскалык премиен пусъён 5 фото Семён Виноградов – Россиысь но Удмуртиысь суредасьёслэн огазеяськонъёссылэн ёзчиез. Можгаысь педучилищеын но Казаньысь художественной училищеын дышетскиз, собере тодон-валанъёссэ Москваысь Василий Суриков нимо художественной институтын будэтӥз. Ӵапак со Удмурт кун университетын живописья кафедра кылдытытӥз, татын ик профессорозь будӥз. Тужгес тодмо суредъёсыз Удмуртиысь Суредан устолыкъя музейын утисько. Озьы ик ужъёсыз Францие, Китае, Америкае, Саудовской Аравие нуэмын. Семён Виноградов 18 пумо удмурт дӥськутэз улӟытӥз. Ужам ужез адӟо ке, эшшо но ужам потыны кутске, вераз Семён Виноградов. Солэн кылъёсызъя, али азьвыл кутскем ужъёсыз бордын ужа: кылем даурысь 50-тӥ аръёсы удмурт гуртын улонлы сӥзем суредъёссэ йылпумъяны тырше. Удмуртлык – со мынам улонэ, шуиз журналистъёслы Кузебай Герд нимо премилэн лауреатэз. Семён Виноградов гуртъёсы экспедициосы трос пол потаз, юалляськыса, гожъяса, суредаса ветлылӥз. Удмуртлэсь тӥрлыко улонзэ, материальной улонзэ, сяна, мынам удмуртлэсь лул улонзэ, духовной культуразэ но тодэме потӥз: кызьы сюан ортчыто, кызьы сюан ортчыто, кызьы адямиез вато, кызьы дӥсяськоно празднике мыныны, кызьы шае келяно адямиез дӥсяно-кутчано – со ваньмыз мукет сямен лэсьтӥське Семён Виноградов, Кузебай Герд нимо йӧскалык премилэн лауреатэзСуредасьлэн котькуд арберилэсь – ӝӧклэсь-а, мумыкорлэсь-а – кутӥськемзэ котыр ласянь эскерылӥз. Ваньмыз со кыӵе ке но йылолэн герӟаськемын, котькудӥзлэн аслаз историез, шуэ Семён Виноградов. Кыдёкысь аръёсысь лыктыса, туала арозь вуэм историез, удмурт калыклэн историезлэн пырыосыз отчы но кыльылэмын, котькыӵе арбери борды. Ваньзэ сое тодыны турттыса, мон сое суреданы вырисько, мед адӟоз калык но мед тодоз. Ас калык первой ик мед тодоз. Асьмелэн туж ӧжыт али тодӥсьёсмы. Мон мында тодӥсез я вань на, я ӧвӧл ни Семён Виноградов, Кузебай Герд нимо йӧскалык премилэн лауреатэзСемён Виноградовез йӧскалык премиен пусйыны «Удмурт Кенеш» огазеяськонлэн Ижкарысь Устинов ёросысь ёзэтэз ӵектӥз. Кызьы вераз солэн тӧроез Елена Ленцова, ёроссы карысь тужгес егитэз ке но, отын туж трос йӧно удмуртъёс уло. Тани люкаськиськомы ке «Удмурт Кенешамы», котькудзэ басьтӥськод но котькудӥз удмурт калык понна герой. Ми туж шумпотӥськом, таӵе сӥё-дано адямилы таӵе бадӟым премия сётӥзы шуыса. Малпасько, Устинов ёрос одно ортчытоз рад сыӵе пумиськонъёс тӥледын, ми Татьяна Геннадьевнаен (Татьяна Волкова – Кузебай Герд нимо гимназилэн кивалтӥсез ред.) кенешим ни, гимназистъёс но пумиськозы. Асьмелэн бадӟым адӟиськон-пумиськон ортчоз «Удмурт Кенешлэн» ӧраз Елена Ленцова, «Удмурт Кенеш» огазеяськонлэн Ижкарысь Устинов ёросысь ёзэтэзлэн тӧроезКузебай Герд нимо йӧскалык премилэн мукетыз лауреатэз – Михаил Крестьянинов – 20 ар пала Грак ёросысь «Родина» возёсын ужаз, нырысь инженер луыса, собере тӧроез вал. Кивалтон дыръяз бадӟым саклык висъяз гуртоослэсь улонзэс умоятонлы, озьы гуртъёсын спортзал, нылпи садъёс пуктӥзы, вакчи дыр куспын ньыль гуртэ чагыр эстӥськон пыртӥзы. Туннэ со Кузебай Герд кадь ик. Дипломезъя со инженер, но нырысь ик туж-туж интеллигентной адями. Лякыт, визьмо, солэсь туж уноезлы дышетскыны кулэ, валэктэ со, ми кылзӥськиськом, солэн ноку но чурыт кыл верамез ӧвӧл нокинлы но: школае-а пыре со, нылпи садэ-а, спортзалэ-а, корка-а, урамын-а, митингын-а, котьку со сыӵе адями Татьяна Коновалова, Грак ёросысь «Жильыртӥсь ошмес» ансамбльын кырӟасьБерло аръёсы Михаил Крестьянинов Грак ёросысь депутатъёслэн кенешенызы кивалтэ. Чиновникъёслы трос данъетъёс уг сёто, ӵемгес тышкасько, шуиз со. Премиен пусъемзы туж бадӟым дан, пусйиз Крестьянинов. Ми улӥськом туж тунсыко интыын, котыр уло пӧртэм калыкъёс – бигеръёс но, поръёс но, ӟучьёс сяна, чуваш, крашин. Соос пӧлын, котьку вал мынам аслам малпанэ, асьме калык йӧно, визьмо, быгатӥсь. Мед быгатоз со ассэ возьматыны но ас кужымезлы мед оскоз. Кужымезлы адями оске ке, со котьмае ворме, тырше, быгатэ улын но, ужан но. Мынам адӟемея, ёросамы удмурт калык туж ӟеч ассэ возьматэ гурт удысын но, культураын но, мукет удысъёсын но. Со шумпоттэ. Тросэз вераське удмурт сямен. Но мукет ласянь адӟиськомы, удмурт кылмы сылме, ӟучоме, пинал семьяос нылпиосыныз верасько ӟуч сямен Михаил Крестьянинов, Кузебай Герд нимо йӧскалык премилэн лауреатэзТодэ вайытом, «Герд лыдӟонъёс» XXII элькун научно-практической конференци Ижкарысь Кузебай Герд нимо кун йӧскалык гимназиын ортчиз. Таяз ардэ ужрадэз Кузебай Гердлэн выль удмурт интеллигенциез будэтон удысын тыршемезлы сӥзизы. Тегъёс: Мерлык Ижкар Удмуртия УдмуртКенеш удмуртъёс КузебайГерд премия Гердлыӟдонъёс  